Húsvörður í Háskólanum á Akureyri var settur í einangrun á sjúkrahúsi vegna gruns um geislaveiki eftir að hafa handleikið blýhólk sem notaður er til að mæla geislavirkni. Starfsmenn Geislavarna ríkisins komu norður í gærmorgun og rannsökuðu hólkinn sem þó reyndist ekki geislavirkur.
Staðarmiðillinn Akureyri.net greinir frá þessu í morgun. Starfsmaðurinn sem veiktist, fékk einkennin skömmu eftir að hann handlék stóran blýhólk í kjallara skólans. Starfsmenn sjúkrahússins sem tóku á móti manninum höfðu samband við Geislavarnir ríkisins eftir að grunur um geislaveiki kviknaði. Gísli Jónsson er viðbúnaðarstjóri hjá Geislavörnum ríkisins.
Við fengum tilkynningu rétt fyrir ellefu á þriðjudagskvöldið að einstaklingur hafi fengið bruna sem gæti verið tengt við geislavirkt efni. Við ræddum bara nokkur saman á ákváðum að við myndum senda tvo starfsmenn norður um morguninn með fyrstu vél. Síðan fáum við aftur seina fréttir um að barnabarn þessa einstaklings væri líka með einkenni sem gætu líka tengst geislaveiki eða áhrifum geislavirkra efna. Þannig að þetta leit til að byrja með ekki vel út.
Eftir að fulltrúar geislavarna komu norður var gríma sem maðurinn hafði verið með rannsökuð en starfsmenn sjúkrahússins höfðu mælt einhverja virki í henni. Sú mæling reyndist til allrar hamingju röng. Næst var spjótum beint að Háskólanum.
Við fórum síðan beint þangað að mæla í kringum blýhólkinn og þar mældist ekki heldur neitt. Þannig að þá vorum við farin að að komast á þá niðurstöðu að það væri engin geislavirk efni þarna.
-Er þá ekkert sem bendir til þess að veikindi þessa manns tengist því að hann hafi verið að handleika þennan hlut?-
Nei, ef það væru einhver geislavirk efni þarna þá hefðum við mælt það. Þessi blýhólkur þarna hefur líklega geymt geislamæli en ekki geislavirk efni.
Maðurinn hefur nú verið útskrifaður af sjúkrahúsi og segist í samtali við fréttastofu vera við ágæta heilsu. Hann segir enn óljóst hvað olli veikindunum en að öllum líkindum hafi hann fyrir tilviljun fengið bráðaofnæmi sama dag og hann snerti hólkinn.
Húsvörður í Háskólanum á Akureyri var settur í einangrun vegna gruns um geislaveiki. Rannsókn Geislavarna ríkisins sýndi að tilviljun virðist hafa ráðið því að hann fékk útbrot skömmu eftir hann handlék blýhólk sem notaður var við geislamælingar. 